Rayberê Şarê Kurdî Abdullah Ocalanî 8 mengan ra dima birayê xo Mehmet Ocalanî reyde pêvînayîş kerd û tesbîtê girîngî ardî ziwan. Ocalanî rayîro hîreyîn dibare kerd û îfade kerd ke çareserîye bi masaya hîrêlînge bena û seba naye zî ganî têkoşîn bêro xurtkerdene. Hemsereka KCDyî Leyla Guven tesbîtê Ocalanî û polîtîkayê AKPyî yê Sûrîye ANFyî reyde ercnayî.
Guvene vist vîrî ke tecrîdê vera Ocalanî beno giran û Ocalan seba afernayîşê firsendêkê neweyî yê çareserîye xîret keno. Guvene vat: ''Pêvînayîşê Ocalanî reyde ma dî ke Birêz Ocalan îradeyê xo yê seba haştîye û çarserîye bi xurtî dewam keno. Ocalanî pêvînayîş de mesajê girîngî dayî û îradeyê xo mojna. Seke verê cû zî Ocalanî îfade kerd eke aqilê dewlete têbigêro û îradeyê çareserîye bimojno Ocalan eşkeno hewteyêk de na mesele çareser bikero.Ocalan vano ganî hêzê demokrasîyî bibê lîngê hîrêyînî yê masa. No seba şaranê Tirkîya mesajêk o. Yanî Birêz Ocalan vano 'dewlete nika di lingê masa ya. Na masaya dilînge do bikewa, coka şima bibê lîngê hîrêyinî yê masa.' Bi nê hawayî dewlete rê zî mesajêk dano û vano 'Eke lîngo hîrêyîn ê masa nêbo şima nêeşkenê payan ser o bimanê.'
Bingeyê krîzê sîyasîyî û ekonomîlî yê Tirkîya de meseleya kurde esta. Eke meseleya kurdî çareser nêba meseleyê bînî zî çareser nêbenê. Krîzê komelkî, ekonomîkî, kişîyayîşê cinîyan, talankerdişê kede pêro pabesteyê çareserîya meseleya kurdî yê. Heta ke rewşe biasayîşî nêba heta ke kurdan reyê pêkerdiş nêbo mesele çareser nêbena. Tirkîya eşkenena bi çarserkerdişê meseleya kurdî Rojhelatê Mîyanênî de biba wayîrê vatişêkî. No îqtîdar nêeşkeno bi polîtîkayanê şerî aver şoro. Rayîrêkê xelisîyayîşî esto, o zî masaya hîrêlînge ya û îradeyê çareserîye yo.''
